Գերմանա-մեքսիկական հարաբերություններ

**Գերմանա-մեքսիկական հարաբերություններ,** երկկողմ  դիվանագիտական հարաբերություններ Գերմանիայի և Մեքսիկայի միջև։

## Պատմություն
thumb|275px|Անգելա Մերկելը և Էնրիկե Պենյա Նյետոն 2015 թվականին

### 19-րդ դար
Երկրների միջև առաջին շփումներից մեկը տեղի է ունեցել Ալեքսանդր ֆոն Հումբոլդտի արշավախմբի միջոցով, որը 1803 թվականին ժամանել է Մեքսիկա և մնացել այնտեղ մեկ տարի՝ քարտեզագրելով երկրի տեղագրությունը և ուսումնասիրելով նրա մշակույթն ու պատմությունը։ 1879 թվականի հունվարի 23-ին Մեքսիկայի և Գերմանական կայսրության միջև հաստատվեցին դիվանագիտական ​​հարաբերություններ՝ Գերմանիայի միավորումից անմիջապես հետո։

### 20-րդ դար
Առաջին համաշխարհային պատերազմի (1914–1918) բռնկումից հետո Մեքսիկան մնացել է չեզոք երկիր, իսկ Գերմանական կայսրությունը կռվում էր Կենտրոնական տերությունների կողմից։ 1910-1920 թվականներին Մեքսիկայում տեղի է ունեցել Մեքսիկական հեղափոխությունը։ 1917 թվականի հունվարին բրիտանական գործակալները գաղտնալսել են Գերմանիայի արտաքին գործերի պետքարտուղար Արթուր Ցիմերմանի հեռագիրը, որն ուղարկվել էր Մեքսիկայում Գերմանիայի դեսպան Հենրիխ ֆոն Էքարդտին։ Հեռագրում Գերմանական կայսրությունը Մեքսիկային առաջարկել է մտնել Առաջին համաշխարհային պատերազմ և հարձակվել Ամերիկայի Միացյալ Նահանգների վրա, իսկ հաղթանակի դեպքում Մեքսիկային խոստացվել են Տեխասի, Նյու Մեքսիկոյի և Արիզոնայի տարածքները, որոնք նա կորցրել է 1848 թվականին մեքսիկա-ամերիկյան պատերազմի արդյունքում։ Ցիմերմանի հեռագիրը գաղտնալսվել է բրիտանական հետախուզական գործակալությունների կողմից, և Մեքսիկան չեզոք է մնացել մինչև Առաջին համաշխարհային պատերազմի ավարտը։

Իսպանիայի քաղաքացիական պատերազմի ժամանակ (1936–1939 թվականներին) երկրներն աջակցում էին հակամարտող կողմերին. Մեքսիկան աջակցում էր Իսպանիայի երկրորդ հանրապետությանը, իսկ նացիստական ​​Գերմանիան՝ ֆրանկոիստներին։ 1942 թվականի մայիսի 22-ին Մեքսիկան Երկրորդ համաշխարհային պատերազմի ժամանակ պատերազմ հայտարարեց Երրորդ Ռեյխինին։ Պատերազմ սկսելու որոշումը կայացրել է Մեքսիկայի նախագահ Մանուել Ավիլա Կամաչոն այն բանից հետո, երբ գերմանական սուզանավերը Մեքսիկական ծոցում խորտակել են երկու մեքսիկական նավթային տանկեր՝ SS Potrero del Llano և SS Faja de Oro, որոնք հում նավթ էին տեղափոխում ԱՄՆ։ Մեքսիկան և Բրազիլիան դարձել են Լատինական Ամերիկայի միակ երկրները, որոնք զորքեր են ուղարկել Երկրորդ համաշխարհային պատերազմի ճակատ։ Մեքսիկական էքսպեդիցիոն օդուժը Ֆիլիպիններում կռվել է Ճապոնական կայսրության դեմ.

Երկրորդ համաշխարհային պատերազմի ավարտից հետո Մեքսիկան դիվանագիտական ​​հարաբերություններ է պահպանում ինչպես Գերմանիայի Դաշնային Հանրապետության (Արևմտյան Գերմանիա), այնպես էլ Գերմանիայի Դեմոկրատական ​​Հանրապետության (Արևելյան Գերմանիա) հետ։ 1952 թվականի ապրիլի 16-ին Գերմանիան և Մեքսիկան վերականգնեցին դիվանագիտական ​​հարաբերությունները, և Մեքսիկան դեսպանություն բացեց Բոննում։ 1990 թվականին՝ Գերմանիայի վերամիավորումից հետո, Մեքսիկան սկսել է հարաբերություններ պահպանել Գերմանիայի միացյալ Դաշնային Հանրապետության հետ, իսկ 2000 թվականին Մեքսիկան իր դեսպանատունը տեղափոխել է Բեռլին։

## Միգրացիա
Մեքսիկան ունի գերմանական ծագում ունեցող զգալի բնակչություն. մի քանի նշանավոր մեքսիկացի քաղաքական գործիչներ, լրագրողներ, արվեստագետներ և դերասաններ գերմանական արմատներ ունեն։ Մեքսիկան նաև ունի մոտ 100 000 անդամ ունեցող մենոնիտ համայնք երկրի հյուսիսում, որոնց մեծ մասը գերմանական ծագում ունի։

## Առևտուր
1997 թվականին Մեքսիկան ազատ առևտրի համաձայնագիր է ստորագրել Եվրամիության հետ (որի մեջ մտնում է Գերմանիան)։ 2017 թվականին երկրների միջեւ ապրանքաշրջանառությունը կազմել է 23,3 մլրդ ԱՄՆ դոլար։ Գերմանիան Մեքսիկայի խոշորագույն առևտրային գործընկերն է Եվրամիությունում և հինգերորդն աշխարհում, մինչդեռ Մեքսիկան Գերմանիայի երկրորդ խոշոր առևտրային գործընկերն է Լատինական Ամերիկայում (Բրազիլիայից հետո) և 30-րդն աշխարհում։ Մեքսիկայում կա ավելի քան 1300 գերմանական ընկերություն՝ 25 միլիարդ ԱՄՆ դոլար ընդհանուր կապիտալով։ Մեքսիկայում ամենահայտնի գերմանական ընկերություններն են՝ Audi, BMW, Mercedes-Benz և Volkswagen: Մի քանի մեքսիկական միջազգային ընկերություններ, ինչպիսիք են Cemex-ը և Ruhrpumpen-ը, ներկայացված են Գերմանիայում։

## Դիվանագիտական ​​առաքելություններ
* Գերմանիան դեսպանատուն ունի Մեխիկոյում։
* Մեքսիկան դեսպանատուն ունի Բեռլինում, հյուպատոսություն Ֆրանկֆուրտում, ինչպես նաև առևտրային առաքելություն Մյունխենում։

## Ծանոթագրություններ

Կատեգորիա:Արտաքին հարաբերություններ
Կատեգորիա:Գերմանիայի արտաքին հարաբերություններ
Կատեգորիա:Գերմանիայի երկկողմ հարաբերություններ
Կատեգորիա:Մեքսիկայի երկկողմ հարաբերություններ